Munisipaliteit sleep Eskom hof toe oor afsny van krag(Argieffoto: Twitter) Eskom het sy besluit om krag aan die Letsemeng- plaaslike munisipaliteit vanaf 20 Februarie te sny, tydelik opgeskort. Dít nadat die munisipaliteit besluit het om die kragvoorsiener hof toe te sleep. Eskom het verlede week Maandag aangekondig hy gaan die kragtoevoer na die dorpe Koffiefontein, Luckhoff en Petrusburg vir minstens 14 uur per dag sny. Die dorpe sou gevolglik elke dag van 06:00 tot 20:00 sonder krag wees. Dit is weens die munisipaliteit se versuim om sy skuld aan Eskom te vereffen. Die munisipaliteit skuld Eskom R38,5 miljoen. ŉ Dag voor die kragonderbrekings sou intree, het Letsemeng Eskom gevra om die besluit tydelik op te skort om die munisipaliteit kans te gee om voor vandag (Woensdag) R5 miljoen van sy agterstallige skuld te betaal, het Stefanie Jansen van Rensburg, Eskom se woordvoerder in die Vrystaat, gesê. “Eskom het ingestem tot die versoek wat gesteun is deur ŉ brief van die Vrystaatse tesourie vir finansiële hulp en het die besluit tot [vandag] uitgestel.” Pleks daarvan om sy agterstallige skuld te delg, gaan Letsemeng Eskom se besluit nou in die hof betwis. “Die munisipaliteit se besluit is kommerwekkend. Hy het besluit om ŉ duur proses in die hooggeregshof te volg, eerder as om sy skuld aan Eskom, wat R38,5 miljoen beloop, te begin verminder,” het Jansen van Rensburg gesê. Die saak word op 5 Maart in die hof aangehoor. Die dorpe sal tot dan krag hê.